Grondwet is 'die siel van die nasie' - Gebeure - Republikein
Thursday, July 09th, 00:17:23
Grondwet is 'die siel van die nasie'
Namibië herdenk opperwet
12 February 2020 | Gebeure
Augetto Graig - Maandag (10 Feb) is die 30ste herdenking van die inwerkingtreding van die Namibiese Grondwet op 9 Februarie 1990 by Hoërskool Dawid Bezuidenhout gevier.
Prof. Peter Katjavivi, speaker van die Nasionale Vergadering (NV), het honderde matrikulante van 12 hoërskole in die hoofstad by die geleentheid toegespreek.
"Wat in ons samelewing kort, is nasionale trots op ons Grondwet," het hy gesê.
Katjavivi is een van die oorspronklike 75 lede van die Grondwetlike vergadering wat toegesien het dat die Grondwet binne 80 dae geskryf is.
"Dertig jaar is 'n lang reis en dit raak nodig om die hoogste wet van ons land te oordink," het hy gesê.
Volgens Katjavivi verg ware demokrasie gelykheid.
"Die Grondwet verseker 'n beter Namibië vir vandag en môre, waar elke burger bevry voel, elke kind met vryheid en in regverdigheid kan leef, sonder vrees vir onderdrukking of diskriminasie. Ons behoort trots te wees in die wete dat ons is wie ons is. Namibië is 'n nasie wat omgee, en ons moet na mekaar omsien. Die wat sterk is, moet na die wat swak is, omsien, en niemand moet uitgesluit voel nie," het hy gesê.
"Ek hoop 9 Februarie sal van nou af 'n nasionale geleentheid oraloor Namibië word sodat ons die Grondwet voortdurend kan evalueer en kyk hoe ons hierdie opperwet kan versterk," het hy gesê.
Die ombudsman, adv. John Walters, het by dieselfde geleentheid gesê 'n land se grondwet weerspieël die siel van daardie nasie, en dien as brug na 'n beter bestaan.
"Ons grondwet word gerespekteer, en tuis en in die buiteland waardeer. Dit is as een van die vooruitstrewendstes ter wêreld geloof. Dit was 'n baanbrekersdokument. Iets goed uit Afrika; 'n skitterende voorbeeld genoem. Die proses waardeur ons dit geskryf het, was uitstaande. Dieselfde grondwet is nou nog in werking. Beteken dit ons is die Namibië wat ons wil wees?" het hy gevra.
"Dit is moeilik om al die beloftes na te kom. Die Grondwet belowe gratis en verpligte opvoeding en staatskole met geriewe, maar dit waarborg nie beskerming teen tienerswangerskap nie, ook nie dat jy sonder harde werk sukses sal bereik nie, of 'n hoë slaagsyfer nie.
"Die elemente van die Grondwet toon ons is 'n samelewing wat omgee. Ons kan die Grondwet nie blameer as die proses stadig is nie. Wie moet ons blameer? Die antwoord lê in jul hande," het hy aan die jong Namibiërs gesê.
Walters het voorgestel die leerlinge skryf 'n opstel om die volgende vraag te beantwoord: Is ons die Namibië wat ons wil wees?
Me. Laura McLeod-Katjirua het die geleentheid ook bygewoon en gesê Namibië is vry van kolonialisme en apartheid.
"Ons is nie Suidwes-Afrika nie, maar 'n onafhanklike Namibië. Ons grondwet is die moeder van alle wetgewing in Namibië. Ons is as een van die mees demokratiese lande in Afrika erken. Ja, ons is die Namibië wat ons wil wees en Visie 2030 vir ons toekoms lê in die hande van elke patriotiese Namibiër – jonk en oud."
Afskrifte van die Grondwet is aan die leerlinge uitgedeel en leerlinge wat uitstaande poësie geskryf het, het toekennings ontvang.